આ ઓનલાઈન ધર્મભાવનાની શરૂઆત એનઆરઆઈથી થઈ હતી. હવે સ્થાનિક લોકોનું ચલણ વધી રહ્યું છે અને જેમ ઇન્ટરનેટનો ઉપયોગ વધશે એમ એ ચલણ પણ વધશે એવી સંભાવના છે. શ્રવણે કાવડમાં બેસાડીને માતા-પિતાને જાત્રા કરાવી હતી, આજના શ્રવણ કમ્પ્યુટર કે સ્માર્ટ ફોનના સ્ક્રીન પર વડીલોને રાષ્ટ્રીય તેમ જ આંતરરાષ્ટ્રીય ધાર્મિક સ્થળોની જાત્રા કરાવશે. ધર્મ એ જીવનનું તારકબળ છે. ધર્મનો પ્રભાવ ચોમેર વિસ્તરતો જાય છે. મનુષ્યજીવનમાં શ્રદ્ધા અને આસ્થા વધ્યાં છે, પણ ધર્મ વિશે માનવી અનેક ઉલઝનમાં છે. ધર્મના સિદ્ધાંતોનું રટણ થાય છે, પણ આચરણમાં નથી ઊતરતું. આપણે કહીએ છીએ કંઈક અને કરીએ છીએ કંઈક. જો કે, આગામી વર્ષોમાં ટેક્નોલોજીના વપરાશને પગલે બે ટેક્નોલોજીના થનારા સમન્વયને પગલે નવી દિશા મળવાના સંજોગો ઊજળા છે.